નવી દિલ્હી- ટેરર ફંડિંગ કેસની તપાસ કરી રહેલી નેશનલ ઈન્વેસ્ટીગેશન એજન્સીને આખરે હુર્રિયતના મોટા નેતાઓ વિરૂદ્ધ પૂરતા પુરાવાઓ મળી ગયા છે. પ્રાપ્ત માહિતી અનુસાર આ પુરાવાઓના આધારે હવે સૈયદ અલી શાહ ગિલાની, મીરવાઈઝ ઉમર ફારૂક અને યાસિન મલિક જેવા મોટા અલગાવવાદી નેતાઓ પર ગાળીયો કસવા માટેની તમામ તૈયારીઓ કરી લેવામાં આવી છે. આ કેસમાં પાંચ આરોપીઓ છે અને અન્ય પુરાવાને દંડ પ્રક્રિયા સંહિતાની કલમ 164 અંતર્ગત નોંધવામાં આવ્યા છે, જે અદાલતમાં માન્ય હોય છે. નિવેદનોમાં બતાવવામાં આવી રહ્યું છે કેવી રીતે હુર્રિયતના ટોચના નેતાઓએ પાકિસ્તાનથી કાશ્મીરમાં આતંક અને હિંસા ફેલાવવા માટે ફંડ એકત્ર કર્યું હતું. તો આ સિવાય ધરપકડ કરાયેલા એક શખ્સના ઘરે પાડવામાં આવેલા દરોડા દરમિયાન એનઆઈએને કેટલાય એવા દસ્તાવેજો પ્રાપ્ત થયા છે જે હવાલા દ્વારા પાકિસ્તાન સ્થિત સ્ત્રોતોથી હુર્રિયત નેતાઓ સુધી ફંડ પહોંચાડ્યા હોવાની તમામ વાતનો પર્દાફાશ કરે છે. માનવામાં આવી રહ્યું છે કે કોર્ટમાં આ દસ્તાવેજો હુર્રિયતના નેતાઓને બેનકાબ કરવા માટે પુરતા છે.